LIVE: दिल्ली में 10 जगहों की रेकी कर चुका था पाकिस्तानी आतंकी, बताया कैसे ISI से करता था संपर्क
पुलिस ने कहा कि प्रारंभिक पूछताछ से खुलासा हुआ है कि अशरफ भारत में स्लीपर सेल के प्रमुख के रूप में काम कर रहा था और उसे पाकिस्तान की खुफिया एजेंसी आईएसआई ने त्योहारी सीजन में आतंकवादी हमला करने का जिम्मा सौंपा था। पुलिस ने दावा किया कि पूछताछ में उससे मिली जानकारी के आधार पर यमुना पार इलाके में छापे मारे गये और उस दौरान एक ए.के.47 राइफल, एक हथगोला, ए.के.47 के दो मैगजीन, 60 गोलियां, दो चीनी पिस्तौल, फर्जी दस्तावेज के आधार पर प्राप्त किये गये भारतीय पासपोर्ट और अन्य भारतीय पहचान पत्र बरामद किये गये।
नई दिल्ली. मंगलवार को दिल्ली पुलिस ने राजधानी के लक्ष्मी नगर इलाके से मोहम्मद अशरफ उर्फ अली नाम के एक पाकिस्तानी आतंकी को गिरफ्तार किया था। ये आतंकी एक दशक से भी ज्यादा समय से भारत में रह रहा था। आतंकी से दिल्ली पुलिस की स्पेशल सेल पूछताछ कर रही है। सूत्रों से मिली जानकारी के मुताबिक, पाकिस्तानी आतंकी मोहम्मद अशरफ ने पुलिस को बताया कि जब वो जम्मू-कश्मीर में जब रहा तो लगातार आर्मी वालों की गाड़ियों पर नजर रखता था। वो लगातार पाकिस्तान में अपने परिवार के संपर्क में रहता था। हर 6 महीने में अपना नम्बर बदल लेता था ताकि एजेंसियों द्वारा पकड़ा न जाए। हमारे इस लाइव पेज पर आप इस खबर जुड़ी तमाम अपडेट्स पढ़ सकेंगे।